Gabriel Fahrenheit

Daniel Gabriel Fahrenheit (* 24. máj 1686, Gdansk† 16. september 1736, Haag, Holandsko) bol nemecký fyzik.

Najvýznamnejším Fahrenheitovým vynálezom je jeho skoro dokonalý ortuťový teplomer s dochovanou stupnicou. Táto stupnica sa podľa autora nazýva Fahrenheitova, odpovedajúca jednotka sa značí jednotkou °F (stupeň Fahrenheita). Stupnica sa v niektorých štátoch sveta dodnes používa, a to hlavne v USA, v Libérii a na Jamajke.

Životopis 
Fahrenheit sa narodil v Danzigu (dnešný Gdansk), vtedy v Poľsko-litovskom spoločenstve, ale väčšinu svojho života prežil v Holandskej republike. Fahrenheitovci boli nemecká kupecká rodina. Fahrenheitov prastarý otec žil v Rostocku a výskum naznačuje, že rodina Fahrenheitovcov pochádzala z Hildesheimu. Fahrenheitov starý otec sa presťahoval z Kneiphofu v Königsbergu (dnešný Kaliningrad) do Danzigu a usadil sa tam ako obchodník v roku 1650. Jeho syn Daniel Fahrenheit (otec Daniela Gabriela Fahrenheita) sa oženil s Concordiou Schumannovou, dcérou známeho danzigského podniku.  

Fahrenheit bol najstarším z piatich detí (dvaja synovia, tri dcéry), ktoré prežili detstvo. Jeho sestra, Virginia Elisabeth Fahrenheit, sa vydala za Benjamina Krügera a bola matkou Benjamina Ephraima Krügera, duchovného a dramatika. 

Fahrenheit sa začal vzdelávať ako obchodník v Amsterdame po tom, čo mu obaja rodičia 14. augusta 1701 zomreli. Fahrenheitov záujem o prírodné vedy ho však priviedol k štúdiu a experimentom v tejto oblasti. Od roku 1717 cestoval do Berlína, Halle, Lipska, Drážďan, Kodane a tiež do rodného mesta, kde ešte žil jeho brat. Počas toho sa Fahrenheit stretol s Olem Rømerom, Christianom Wolffom a Gottfriedom Leibnizom. V roku 1717 sa Fahrenheit usadil v Haagu ako fúkač skla, vyrábal barometre, výškomery a teplomery. Vytvoril prvý ortuťový teplomer a vytvoril vlastnú teplotnú stupnicu. Od roku 1718 prednášal chémiu v Amsterdame. V roku 1724 navštívil Anglicko a v tom istom roku bol zvolený za člena Kráľovskej spoločnosti. Od augusta 1736 sa Fahrenheit zdržiaval v dome Johannesa Frislevena na námestí Plein v Haagu v súvislosti so žiadosťou o patent v štátoch Holandsko a Západný Friesland. Začiatkom septembra toho roku ochorel a 7. septembra sa jeho zdravotný stav natoľko zhoršil, že si nechal notár Willem Ruijsbroek vypracovať závet. 11. septembra prišiel opäť notár urobiť nejaké zmeny. Päť dní na to Fahrenheit zomrel vo veku päťdesiat rokov. O štyri dni neskôr mal pohreb v Kloosterkerku (Kláštorný kostol) v Haagu.

Iné projekty

Zdroj 

Nemeckí fyzici
Osobnosti z Gdanska
Členovia Kráľovskej spoločnosti